**Οι πανεπιστημιακοί του ΜέΡΑ25 για το άσυλο, τη βία και την αυθαιρεσία**

Το Πανεπιστήμιο, για να επιτελεί την αποστολή του, επιβάλλεται να είναι μια όαση δημοκρατίας, στην οποία να αναπτύσσονται απρόσκοπτα η διαφορετική άποψη, η «επικίνδυνη» γνώση και η ελευθερία σκέψης και έκφρασης. Η βία, ο αυταρχισμός και η αυθαιρεσία ακυρώνουν την ουσία του Πανεπιστήμιου.

Ως πανεπιστημιακοί γνωρίζουμε πως υπάρχουν πολλαπλοί τρόποι να εκφράζονται η βία, ο αυταρχισμός και η αυθαιρεσία. Έχουμε βιώσει ανεπίτρεπτες, συχνά βίαιες, παραβιάσεις βασικών αρχών της ακαδημαϊκής ελευθερίας από συναδέλφους, φοιτητές και εξω-πανεπιστημιακούς «εισβολείς». Θα είμαστε οι τελευταίοι που θα στηρίξουμε την ασυλία τους.

Παράλληλα, όμως, δεν θα ανεχθούμε να γίνουν αυτά τα φαινόμενα δικαιολογία για:

* τα ΜΑΤ στις σχολές
* «προληπτικά» λουκέτα
* την κατάργηση του πανεπιστημιακού ασύλου
* την ανάθεση της προστασίας της ακαδημαϊκής ελευθερίας στο (κατ’ ευφημισμό) Υπουργείο Προστασίας του Πολίτη, στο οποίο η κυβέρνηση έχει αναθέσει την αντιμετώπιση των φοιτητικών αντιδράσεων, των προσφύγων και γενικότερα, των «άλλων» ως εχθρών του κράτους

Εκπροσωπώντας τους πανεπιστημιακούς του ΜέΡΑ25 απαιτούμε:

* **Πραγματικό Πανεπιστημιακό Άσυλο** από όλες τις μορφές βίας, αυταρχισμού και αυθαιρεσίας
* Ειδική **Πανεπιστημιακή Υπηρεσία Περιφρούρησης του Ασύλου** που θα λογοδοτεί στις πρυτανικές αρχές, στους φοιτητικούς συλλόγους και στην Πανεπιστημιακή Κοινότητα συνολικά
* Ριζικές αλλαγές στο Πανεπιστήμιο που να αποτρέπουν τόσο τις φανερές όσο και τις κρυφές παραβιάσεις της ακαδημαϊκής ελευθερίας

**Γιάνης Βαρουφάκης**, Καθηγητής, Τμήμα Οικονομικών Επιστημών, ΕΚΠΑ  
**Σίσσυ Βελισσαρίου**, Καθηγήτρια, Τμήμα Αγγλικής Φιλολογίας, ΕΚΠΑ  
**Γιάννης Λεβεντίδης**, Καθηγητής, Τμήμα Οικονομικών Επιστημών, ΕΚΠΑ  
**Γεράσιμος Λυμπεράτος**, Καθηγητής, Τμήμα Χημικών Μηχανικών, ΕΜΠ  
**Γιάννης Μαραγκός**, Καθηγητής, Τμήμα Βαλκανικών, Σλαβικών και Ανατολικών Σπουδών, Πανεπιστήμιο Μακεδονίας  
**Ελένη Μανωλακάκη**, Επίκουρη Καθηγήτρια, Τμήμα Φιλοσοφίας και Θεωρίας της Επιστήμης, ΕΚΠΑ  
**Βασίλης Πανταζής**, Καθηγητής Πανεπιστημίου Θεσσαλίας